Golia Velhus

Golia Velhus (også kalt Godlia Kino) er et kombinert forretnings- og forsamlingslokale på Godlia i Østensjø bydel i Oslo. Huset er i funkisstil og ble bygget i 1934-35 på oppdrag fra Golia Velforening. Arkitekter var Klingenberg & Klingenberg. Kinoen har i dag konsesjon for 235 publikumsplasser, men det er i dag kun filmklubbene som driver filmvisning på kinoen.
Under andre verdenskrig ble huset delvis brukt som undervisningslokaler for Bryn skole, som hadde blitt overtatt av tyske okkupasjonsmakter.

Kinodriften

Det har helt siden starten vært drevet kino i huset, og det kalles derfor også Golia Kino. Robert Halvorsen og hans kone Anna sto for oppstarten av kinoen, og skaffet i 1935 Bauer kinomaskiner for kr 5 000. Første forestilling fant sted 10. mai 1935, og det var forestillinger med to voksenfilmer hver fredag og en barnefilm hver søndag. Bruken av bare én maskin gjorde at det måtte bli pause under filmframvisningen. Sitteplassene besto av seksseters benker med tresete og trerygg. De første årene hadde kinoen også den klassiske kinogutten som gikk rundt i salen med brett på magen. Kinoen ble besøkt av barn og voksne fra Vålerenga, Etterstad, Bryn og andre steder. Billettprisen var én krone for voksne og 50 øre for barn.
Kinoen var i full drift under andre verdenskrig, med filmer fredag, lørdag og søndag. Alle tre forestillingene på søndager var som regel utsolgt. Fredager og lørdager ble Halvorsen pålagt å vise sette opp minst en forestilling med tysk film, og da var det svært lite besøk.
Filmfremviserne fra 1953 ble etterhvert installert. Disse står fortsatt i lokalet.
På 1950-tallet var det kinovisning kl 19 og 21 fredag, søndag og mandag, og en barneforestilling kl 17 på søndag. På 1960-tallet var kinoen også mye brukt. Spesielt «spagettiwestern»-, katastrofe-, sengekant- (mykporno fra Danmark), Elvis Presley- og bilfilmer ble godt besøkt.
Kinoen har også blitt brukt til å vise skolekino.
Kinoen ble ettervert drevet på frivillig basis av velforeningen. I 1985 ble Golia Filmklubb stiftet, og hadde Postmannen ringer alltid to ganger som første forestilling. I 2011 ble Golia Barnefilmklubb stiftet.

Godlia filmfest

Godlia filmfest er en filmfestival på Godlia kino. Festivalen arrangeres av Golia Vel, Golia filmklubb og Golia barnefilmklubb. Festivalen ble arrangert første gang i september 2013, og hadde da film fra Oslo øst som tema. Thomas Hylland Eriksen og historien om Origamijenta var festivalens åpningsfilm, og ble introdusert av regissør Dag Johan Haugerud.  I alt var det elleve visninger, hvorav to visninger av barne- og ungdomsfilm. Festivalen hadde ca 350 besøkende. Golia filmfest ble 3. mai 2014 tildelt Cinema Neuf-prisen 2014.
Godlia filmfest arrangeres for andre gang 19.-21. september 2014, denne gangen med tema film om forsteder og drabantbyer.

Annen forretningsdrift

I tilknytning til kinoen ble det fram til 2002 drevet en kiosk, kalt Golia-kiosken. Det var på 1960-tallet en jernvareforretning i bygget, Golia Isenkram & Farvehandel. I 2007 var det frisørsalong, matbutikk og tannlege i bygget.

Nasjonalistmøtet i 1995

Golia Kino har fått mye oppmerksomhet på grunn av Den Norske Forenings møte i 1995 hvor Frp-politikeren Øystein Hedstrøm deltok og holdt tale.